
[bookmark: _Hlk158008212]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkte nustatyta pažeidimų prevencijos funkcija, šiuo metu atlieka Lietuvos kariuomenės Kibernetinės gynybos valdybos Informacinių technologijų tarnybos (toliau – Perkančioji organizacija) vykdomo pirkimo „Pirkimų valdymo informacinės sistemos palaikymo ir priežiūros prenumerata“, Nr. 9397715 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą. 
[bookmark: _Hlk158008227]Prevencine tvarka peržiūrėjusi Pirkimo dokumentus ir įvertinusi Perkančiosios organizacijos pateiktus atsakymus, atsižvelgdama į galiojantį teisinį reglamentavimą ir Pirkimo sąlygose nustatytus reikalavimus, Tarnyba teikia pastabas ir rekomendacijas (toliau – Rekomendacija) dėl Pirkimo dokumentuose nustatytų sąlygų: 
1. Dėl skelbime apie Pirkimą pateiktos informacijos:
1.1. Pirkimo sąlygų 2.12 papunktyje nustatyta, kad atliekamas žaliasis pirkimas, tačiau skelbimo apie pirkimą 5.1.7 papunktyje pažymėta – „Strateginių viešųjų pirkimų nėra“. 
Tarnyba primena, kad tuo atveju, kai vykdomas žaliasis pirkimas, skelbimo apie pirkimą 5.1.7 papunktyje „Strateginis viešasis pirkimas“ neturi būti žymima, kad strateginių viešųjų pirkimų nėra, o turi būti pažymėta „Poveikio aplinkai mažinimas“, taip pat, aprašyme galima trumpai nurodyti, kad vykdomas žaliasis pirkimas, atitinkamai punkte „Žaliosios pirkimo kriterijų detalės“ pažymėti „Nacionaliniai žaliojo viešojo pirkimo kriterijai“, o punkte „Poveikio aplinkai mažinimo metodas“ gali būti pažymėta „Kita“;
1.2. skelbimo apie pirkimą 5.1.3 papunktyje „Numatomas galiojimas” nurodyta, jog sutarties trukmė – 36 mėnesiai. Pirkimo sąlygų 3 priedo „Paslaugų pirkimo-pardavimo sutarties specialiosios sąlygos (projektas)“ (toliau – Sutarties projektas) 4.1 papunktyje nurodyta, kad paslaugos teikiamos 36 mėnesius, o 5.5.1 papunktyje nurodyta, kad „Pirkėjas atsiskaito su Tiekėju ne vėliau kaip per 30 (trisdešimt) kalendorinių dienų nuo Sąskaitos gavimo dienos“.
Pažymėtina, kad skelbimo apie pirkimą punkte „Numatomas galiojimas“ turi būti nurodoma sutarties galiojimo trukmė, įskaičiuojant paslaugų suteikimo terminus, visus numatomus pratęsimus, pasirinkimo galimybes, galutinio atsiskaitymo terminus.
Šiuo atveju, pildant skelbimo apie pirkimą dalį „Numatomas galiojimas“ sutarties trukmė nurodyta neteisingai. Pažymima, kad tuo atveju, jeigu yra prieštaravimų ar neatitikimų tarp skelbime apie pirkimą paskelbtos informacijos ir kitų pirkimo dokumentų sąlygų, skelbime apie pirkimą pateikta informacija laikoma teisinga (Įstatymo 35 straipsnio 3 dalis). Tarnyba primena, jog sutarties trukmė nurodoma, atsižvelgiant ne tik į prekių pristatymo, paslaugų, darbų atlikimo terminą, įskaitant galimus termino pratęsimus, bet ir į abipusių įsipareigojimų įvykdymo terminą.
Atsižvelgiant į tai, kas nurodyta, Tarnyba rekomenduoja tikslinti skelbimo apie pirkimą 5.1.3 papunktį, į sutarties trukmę įskaičiuojant paslaugų atlikimo terminą ir apmokėjimo terminą bei kitų įsipareigojimų įvykdymo terminus.
2. Dėl Pirkimo techninės specifikacijos sąlygų konkurenciją ribojančio pobūdžio ir papildomų paslaugų įsigijimo:
2.1. įvertinus Pirkimo sąlygų 1 priede „Pirkimų valdymo informacinės sistemos palaikymo ir priežiūros prenumeratos techninė specifikacija“ (toliau – Techninė specifikacija) nustatytų reikalavimų visumą, Perkančiosios organizacijos pateiktus paaiškinimus, nustatyta, kad Techninė specifikacija neatitinka Įstatymo 37 straipsnio 3 dalies, jog „Techninė specifikacija turi užtikrinti konkurenciją ir nediskriminuoti tiekėjų“ bei neužtikrina Įstatymo 17 straipsnio 1 dalyje įtvirtintų skaidrumo, lygiateisiškumo ir nediskriminavimo principų.
Tarnyba savo nuomonę grindžia tuo, kad į vieną nedalomą Pirkimo objektą sujungtos skirtingo pobūdžio paslaugos, kurių dalį gali teikti platesnis rinkoje veikiančių tiekėjų ratas, o kitai daliai vykdyti būtina prieiga prie Pirkimų valdymo informacinės sistemos (toliau – PVIS) programinės įrangos išeities kodo ir atitinkamos teisės bei techninės priemonės šią programinę įrangą keisti. 
Atkreiptinas dėmesys, kad Techninės specifikacijos 1 punkte Pirkimo objektas įvardintas kaip PVIS modulių „Planavimas“, „Vykdymas“ (toliau – Sistema) palaikymo ir priežiūros paslaugų prenumerata, tačiau įvertinus Techninės specifikacijos turinį nustatyta, jog faktiškai perkamos ne tik įprastos Sistemos palaikymo ir priežiūros paslaugos, bet ir pačios PVIS programinės įrangos keitimo, atnaujinimo bei vystymo paslaugos. Tai įrodo atitinkami Techninėje specifikacijoje nustatyti reikalavimai, pavyzdžiui, Techninės specifikacijos 4 punkte nustatyta, kad pasikeitus Sistemą reglamentuojantiems teisės aktams, tiekėjas privalo pateikti naują Sistemos versiją, 16 punkte nustatytas reikalavimas užtikrinti, kad atlikti PVIS atnaujinimai, patobulinimai ir pakeitimai nepakeistų anksčiau apskaičiuotų duomenų, 19 punkte nustatyta tiekėjo pareiga atnaujinti Perkančiosios organizacijos naudojamą Sistemos programinę įrangą, pašalinant klaidas ir netikslumus, 21 punkte tiesiogiai numatytas Sistemos klaidų šalinimas, jos modifikavimas ir (ar) patobulinimas, 21.3 papunktyje numatyta, kad paslaugų teikėjas turi parengti Sistemos pataisymus, o 21.4 papunktyje tiekėjui nustatyta pareiga išanalizuoti klaidingą situaciją, nustatyti jos priežastis, parengti būtinus Sistemos pataisymus ir pateikti pakeitimus Perkančiajai organizacijai. 
Šių Techninės specifikacijos reikalavimų visuma rodo, kad iš tiekėjo reikalaujama ne vien prižiūrėti veikiančią Sistemą, bet ir, prireikus, pakeisti pačią PVIS programinę įrangą bei pateikti Perkančiajai organizacijai programinės įrangos pataisą, pakeitimą ar naują Sistemos versiją. Šiuo atveju, tokio rezultato savarankiškai negali užtikrinti tiekėjas, neturintis aktualaus PVIS išeities kodo, teisės jį keisti ir programinės įrangos kūrimui, testavimui bei pakeitimų parengimui reikalingų techninių priemonių.
Pažymėtina, kad pačioje Techninėje specifikacijoje nurodyta, jog PVIS kūrėja yra UAB „Ecocost“ ir Sistema buvo įsigyta 2020 m. Pažymėtina ir tai, kad PVIS nėra atvirojo kodo programinis produktas, todėl jos išeities kodas ir teisė jį modifikuoti nėra laisvai prieinami rinkos dalyviams, taip pat nėra viešai skelbiamos informacijos apie UAB „Ecocost“ taikomą partnerystės, licencijavimo ar kitą modelį, pagal kurį su šia bendrove nesusiję tiekėjai galėtų gauti prieigą prie PVIS išeities kodo ir teisę jį modifikuoti.
Šias aplinkybes iš esmės patvirtina ir pati Perkančioji organizacija, tiek teikdama paaiškinimus Tarnybai, tiek atsakydama į tiekėjo klausimus. Perkančioji organizacija savo pateiktuose atsakymuose[footnoteRef:2], aiškiai nurodo, kad išeities kodo prieiga yra būtina PVIS pataisoms ir naujoms Sistemos versijoms rengti, tačiau kartu nurodo, jog ji pati PVIS išeities kodo, kūrimo ir testavimo priemonių bei su jais susijusių teisių neturi, todėl jų Pirkimą laimėjusiam tiekėjui suteikti negalės. Pažymėtina, kad Perkančioji organizacija pripažino ir tai, jog su UAB „Ecocost“ nesusijęs tiekėjas negalėtų visų Techninės specifikacijos reikalavimų įvykdyti visiškai savarankiškai, be Sistemos kūrėjo ar kito reikiamas teises turinčio subjekto dalyvavimo. Priešingai, Perkančioji organizacija pateikė paaiškinimą, kad tiekėjas, siekdamas įvykdyti, be kita ko, Techninės specifikacijos 4, 19, 21 ir 21.4 punktų reikalavimus, turėtų pats užsitikrinti reikiamą prieigą, dokumentaciją ir teises, pasitelkdamas reikiamas teises turintį ūkio subjektą, sudarydamas licencinę ar partnerystės sutartį arba veikdamas kitu teisėtu bendradarbiavimo pagrindu. Taigi pati Perkančioji organizacija savo atsakymais ir paaiškinimais patvirtina esminę aplinkybę, kad su UAB „Ecocost“ nesusijęs tiekėjas, neturintis PVIS išeities kodo ir teisės jį modifikuoti, visos Techninėje specifikacijoje nustatytos paslaugų apimties savarankiškai įvykdyti negali, o galimybė įvykdyti nuo išeities kodo priklausančius Techninės specifikacijos reikalavimus yra siejama su tokio tiekėjo gebėjimu papildomai užsitikrinti reikiamą prieigą ir teises iš jas turinčio subjekto. [2:  Tarnybai 2026 m. rugsėjo 8 d. el. paštu pateikta informacija ir Perkančiosios organizacijos CVP IS priemonėmis pateiktas 2026 m. rugsėjo 8 d. raštas Nr. 14R-6-1-IS-3(3) „Dėl tiekėjo gauto pranešimo“.] 

Tarnyba pažymi, kad vien aplinkybė, jog Perkančioji organizacija pasirinko atviro tarptautinio konkurso būdą ir formaliai neriboja tiekėjų teisės pasitelkti subtiekėjus, partnerius ar sudaryti licencinius susitarimus, savaime nepatvirtina, kad Pirkimo sąlygomis yra užtikrinta reali tiekėjų konkurencija. Pažymima ir tai, kad turi būti vertintina ne vien tai, ar Pirkime formaliai leidžiama dalyvauti visiems suinteresuotiems tiekėjams, bet ir tai, ar Techninėje specifikacijoje nustatytus reikalavimus rinkos dalyviai turi realią galimybę įvykdyti. 
Lietuvos Aukščiausiasis Teismas 2017 m. liepos 12 d. nutartyje civilinėje byloje Nr. e3K-3-322-916/2017 yra išaiškinęs, kad tiekėjų galimybė kooperuotis, jungtis ar pasitelkti trečiuosius asmenis savaime nepateisina tokių pirkimo sąlygų, dėl kurių tiekėjai, siekdami pateikti reikalavimus atitinkantį pasiūlymą, yra priversti kooperuotis. Pirkimo atveju, Perkančiosios organizacijos nurodoma teorinė galimybė su UAB „Ecocost“ ar kitu reikiamas teises turinčiu subjektu sudaryti licencinę, partnerystės, subtiekimo ar kitą sutartį nepakeičia aplinkybės, kad tiekėjas, neturintis prieigos prie PVIS išeities kodo ir teisės jį modifikuoti, dalies Techninės specifikacijos reikalavimų savarankiškai įvykdyti negali, o jo galimybė įvykdyti visą Pirkimo objektą priklauso nuo to, ar jis gaus reikiamą prieigą ir teises iš trečiojo subjekto. 
Taip pat, 2023 m. vasario 2 d. nutartyje civilinėje byloje Nr. e3K-3-10-469/2023 kasacinis teismas sprendė klausimą dėl situacijos, kai viešojo pirkimo reikalavimams įvykdyti tiekėjui buvo būtina gauti prieigą prie trečiajam asmeniui (programinės įrangos gamintojui) priklausančių technologinių išteklių, o tokios prieigos suteikimas priklausė nuo paties gamintojo sprendimo ir jo nustatomų sąlygų. Lietuvos Aukščiausiasis Teismas pripažino, kad tiekėjo galimybės įvykdyti pirkimo reikalavimus susiejimas su pirkime nedalyvaujančio trečiojo asmens sprendimu pažeidžia skaidrumo ir lygiateisiškumo principus bei nepagrįstai riboja tiekėjų konkurenciją. Šis išaiškinimas patvirtina, kad konkurencijos užtikrinimo pareiga negali būti laikoma įvykdyta vien perkeliant tiekėjui pareigą pačiam susitarti su atitinkamas teises kontroliuojančiu trečiuoju asmeniu dėl pirkimo sutarčiai įvykdyti būtinos prieigos. Pažymėtina, kad Pirkimo atveju susidaro būtent tokia situacija, nes Perkančioji organizacija, pati neturėdama PVIS išeities kodo, jo modifikavimui reikalingų teisių bei techninių priemonių, negali jų suteikti Pirkimą laimėjusiam tiekėjui, nors jos yra būtinos daliai Techninėje specifikacijoje nustatytų reikalavimų įvykdyti. Dėl šios priežasties su UAB „Ecocost“ nesusijęs tiekėjas, kuris tokių teisių ir prieigos neturi, visą Pirkimo objektą gali įvykdyti tik tuo atveju, jeigu papildomai jas įgis iš atitinkamas teises turinčio subjekto. Taigi tokio tiekėjo galimybę įvykdyti visus Techninės specifikacijos reikalavimus lemia ne vien jo paties techninis ir profesinis pajėgumas, bet ir nuo jo nepriklausanti aplinkybė, t. y. trečiojo asmens sutikimas suteikti Pirkimo sutarčiai vykdyti būtiną prieigą ir teises.
Atsižvelgiant į nurodytų aplinkybių visumą, darytina išvada, kad esama Techninė specifikacija, kai į Pirkimo objektą įtrauktos tiek konsultacinio, stebėsenos, diagnostinio ir administracinio pobūdžio paslaugos, kurioms teikti nėra būtina prieiga prie PVIS išeities kodo, tiek programinės įrangos keitimo, pataisų rengimo ir naujų versijų kūrimo paslaugos, kurių atlikimas priklauso nuo prieigos prie PVIS išeities kodo ir atitinkamų teisių, objektyviai susiaurina tiekėjų, galinčių savarankiškai pateikti pasiūlymą dėl viso Pirkimo objekto, ratą. Perkančioji organizacija pati neturi ir negali visiems potencialiems tiekėjams suteikti šių išteklių bei teisių, todėl jų neturinčio tiekėjo galimybė įvykdyti visus Techninėje specifikacijoje reikalavimus tampa priklausoma nuo papildomo susitarimo su atitinkamas teises turinčiu trečiuoju subjektu. Tokios konkurencijos ribojimo pasekmės negali būti savaime pateisinamos tuo, kad kiti tiekėjai teoriškai gali sudaryti licencinį ar partnerystės susitarimą, pasitelkti UAB „Ecocost“ ar kitą reikiamas teises turintį subjektą kaip subtiekėją arba kartu su juo dalyvauti Pirkime, todėl vien formalus Pirkimo vykdymas atviro konkurso būdo ir teorinė kitų tiekėjų galimybė pasitelkti trečiuosius asmenis nepaneigia Techninės specifikacijos faktinio dirbtinio konkurencijos ribojimo.
Įvertinus tai, kas nurodyta, Techninė specifikacija turi būti iš esmės peržiūrėta, iš naujo įvertinant į Pirkimo objektą įtrauktų paslaugų apimtį ir pakeista taip, kad Pirkimo objekto apimtis ir nustatomi reikalavimai dirbtinai neribotų tiekėjų konkurencijos ir tiekėjo galimybė įvykdyti Pirkimo sutartį nebūtų priklausoma nuo atitinkamas teises turinčio trečiojo asmens sprendimo bendradarbiauti. Kadangi nustatytam konkurencijos ribojimui pašalinti būtina keisti paskelbtą Techninę specifikaciją ir Pirkimo objekto apimtį, Pirkimo procedūros turi būti nutrauktos;
2.2. Techninės specifikacijos 21 punktas: „Sistemos sutrikimų, klaidų šalinimas, modifikavimas ir/ar patobulinimai pagal Užsakovo pateiktą argumentuotą pranešimą̨ (kai tai nėra traktuojama kaip papildomos paslaugos) <...>“ neužtikrina atitikties Įstatymo 35 straipsnio 4 daliai, jog pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia. 
Perkančioji organizacija, teikdama atsakymą į Tarnybos prašymą paaiškinti, pagal kokius konkrečius kriterijus bus nustatoma, kurios PVIS modifikavimo ir (ar) patobulinimo paslaugos yra įskaičiuotos į perkamos 36 mėnesių palaikymo ir priežiūros prenumeratos kainą, o kurios paslaugos bus laikomos papildomomis paslaugomis, nurodė : „<...> Į Sutarties kainą įskaičiuoti darbai apibrėžti Techninės specifikacijos II dalyje pateiktomis „Palaikymo“ ir „Priežiūros“ sąvokomis – tai veiksmai, skirti palaikyti ir atkurti Techninėje specifikacijoje aprašytą esamą Sistemos funkcionalumą (incidentų, klaidų ir sutrikimų šalinimas), taip pat Techninės specifikacijos 4 punkte numatytas naujos Sistemos versijos pateikimas, pasikeitus Sistemą reglamentuojantiems teisės aktams. <...>. Techninės specifikacijos 21 punkte nurodyti konkretūs atvejai, kada incidentas toliau nebenagrinėjamas kaip Sutartyje numatyta (į kainą įskaičiuota) paslauga: kai situacija, kurioje kilo incidentas, nepasikartoja bandant ją atkurti; kai incidento priežastis priskirtina Užsakovo atsakomybei; kai incidentas kyla dėl naudotojo darbo vietoje įdiegtos netinkamos ar netinkamai sukonfigūruotos programinės įrangos; arba kai nesilaikoma Sistemos korektiškam veikimui rekomenduojamų parametrų. Paslaugos, kurios viršija Techninėje specifikacijoje aprašytą Sistemos funkcionalumo apimtį (pvz., naujo, Techninėje specifikacijoje nenumatyto funkcionalumo kūrimas), laikomos paslaugos, kurie negali būti teikiamos vien šios Sutarties pagrindu, priklausomai nuo jų pobūdžio ir apimties, tokioms paslaugoms taikytinos Viešųjų pirkimų įstatymo 89 straipsnio nuostatos dėl Sutarties sąlygų keitimo arba organizuojamas naujas viešasis pirkimas“. 
Perkančiosios organizacijos pateiktas paaiškinimas iš dalies konkretizuoja Techninės specifikacijos 21 punkto taikymą, tačiau nepašalina neaiškumo dėl Sistemos modifikavimo ir (ar) patobulinimo paslaugų. Remiantis Technine specifikacija ir Perkančiosios organizacijos paaiškinimu, darytina išvada, kad į Pirkimo sutarties apimtį patenka esamo Sistemos funkcionalumo palaikymas ir atkūrimas, incidentų bei klaidų šalinimas, taip pat Techninės specifikacijos 4 punkte numatytas Sistemos atnaujinimas pasikeitus ją reglamentuojantiems teisės aktams, o naujo, Techninėje specifikacijoje nenumatyto, funkcionalumo kūrimas į Pirkimo sutarties apimtį nepatenka. Vis dėlto, Techninės specifikacijos 21 punkte nustatyta, kad tiekėjas turi atlikti ir Sistemos modifikavimo ir (ar) patobulinimo paslaugas, jeigu jos nelaikomos papildomomis paslaugomis, tačiau, Tarnybos vertinimu, nei Techninėje specifikacijoje, nei Perkančiosios organizacijos paaiškinime nenustatyti kriterijai, pagal kuriuos būtų galima nustatyti, kokios esamo Sistemos funkcionalumo modifikavimo ar patobulinimo paslaugos turi būti atliekamos pagal Pirkimo sutartį, o kokios jau laikomos papildomomis paslaugomis. Perkančiosios organizacijos pateiktas paaiškinimas, kad naujo funkcionalumo kūrimas nepatenka į Pirkimo sutarties apimtį, šio neaiškumo nepašalina, nes lieka neapibrėžta riba tarp pagal Pirkimo sutartį atliekamo esamo funkcionalumo modifikavimo ar patobulinimo ir papildomų paslaugų.
Pastebėtina ir tai, kad Pirkimo dokumentuose nenustatyta, ar papildomomis pripažintos paslaugos galėtų būti įsigyjamos pagal sudarytą Pirkimo sutartį ir, jeigu taip, kokia būtų jų užsakymo, apimties nustatymo ir apmokėjimo tvarka. Perkančioji organizacija pirmiau pateiktame paaiškinime nurodo, kad Techninėje specifikacijoje aprašytą Sistemos funkcionalumo apimtį viršijančios paslaugos negali būti teikiamos vien Pirkimo sutarties pagrindu, o jų poreikio atveju, priklausomai nuo paslaugų pobūdžio ir apimties, būtų taikomos Įstatymo 89 straipsnio nuostatos dėl sutarties keitimo arba organizuojamas naujas viešasis pirkimas. Atkreiptinas dėmesys, kad toks papildomų paslaugų įsigijimo ir jų atribojimo nuo Pirkimo sutarties pagrindu teikiamų paslaugų principas Pirkimo dokumentuose neįtvirtintas, todėl iš viešai paskelbtų Pirkimo dokumentų tiekėjai negali vienareikšmiškai nustatyti pagal Sutartį prisiimamų įsipareigojimų ribų.
3. Dėl Techninės specifikacijos apimties neapibrėžtumo ir pasirinktos kainodaros:
3.1. Techninė specifikacija neužtikrina Įstatymo 35 straipsnio 4 dalyje nustatyto reikalavimo pirkimo dokumentus parengti tiksliai, aiškiai ir be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia, taip pat Pirkime pasirinkta fiksuotos kainos kainodara neatitinka Kainodaros taisyklių nustatymo metodikos[footnoteRef:3] (toliau – Kainodaros metodika) 11 punkte nustatytų šio kainos apskaičiavimo būdo taikymo sąlygų, bei neužtikrina Įstatymo 17 straipsnio 2 dalies 1 punkte nustatyto tikslo siekimo, jog prekėms, paslaugoms ar darbams įsigyti skirtos lėšos būtų naudojamos racionaliai. [3:  Kainodaros taisyklių nustatymo metodika, patvirtinta Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 (žr. aktualią redakciją).] 

Kaip jau buvo minėta, Techninėje specifikacijoje nustatytos ne tik nuolatinio pobūdžio PVIS palaikymo pareigos, bet ir kintamos apimties paslaugos, kurių faktinis poreikis per 36 mėnesių Pirkimo sutarties vykdymo laikotarpį gali reikšmingai skirtis, tačiau Techninėje specifikacijoje nenustatyti tokių paslaugų kiekiai, maksimali apimtis ar kiti objektyvūs kriterijai, leidžiantys nustatyti tiekėjo prisiimamų įsipareigojimų ribas. Pavyzdžiui, Techninės specifikacijos 4 punkte nustatyta pareiga, pasikeitus Sistemą reglamentuojantiems teisės aktams, pateikti naują Sistemos versiją, tačiau nenustatyta su jų parengimu susijusių darbų apimtis, o 21 punkte, nenurodytas galimas Sistemos modifikavimo ir tobulinimo paslaugų kiekis ar maksimali tokių paslaugų apimtis. Pastebėtina ir tai, kad Techninės specifikacijos 24.2 papunktyje vartojama „reguliaraus“ PVIS atnaujinimo ir palaikymo sąvoka taip pat nėra apibrėžta kiekybiniais kriterijais, t. y. nenustatytas nei atnaujinimų periodiškumas, nei maksimalus jų skaičius per tam tikrą laikotarpį. Taigi, remiantis Technine specifikacija tiekėjas negali objektyviai nustatyti ne tik tikėtinos, bet ir maksimalios dalies perkamų paslaugų apimties, todėl nėra pakankamai aiškios pagal būsimą Pirkimo sutartį prisiimamų įsipareigojimų ribos.
Pirkimo sąlygų 2 priede „<...> pasiūlymo forma“ (toliau – Pasiūlymo forma) prašoma pateikti Pirkimų valdymo informacinės sistemos (ne mažiau kaip 2500 registruotų naudotojų, iš kurių vienu metu dirbančių ne mažiau kaip 200 naudotojų) palaikymo ir priežiūros prenumeratos kainą Eur be PVM 36 mėnesių laikotarpiui. Sutarties projekto 5.1.1 papunktyje nurodyta, kad Pirkimo sutarčiai taikoma fiksuotos kainos kainodara, o 5.5.2.2 papunktyje – kad mokamas vienkartinis mokėjimas po sąskaitos pateikimo. Taigi, Pirkimo dokumentuose tiekėjui nustatyta pareiga jau pasiūlymo pateikimo metu apskaičiuoti vieną fiksuotą kainą už visą 36 mėnesių PVIS palaikymo ir priežiūros paslaugų apimtį, nors dalies į šią kainą įtrauktų kintamos apimties paslaugų apimties ribos nėra apibrėžtos. Tai neatitinka Kainodaros metodikos 11 punkto, kuriame nustatyta, jog fiksuotos kainos kainodara nustatoma, kai pirkimo vykdytojas gali pirkimo dokumentuose nurodyti pakankamai tikslų reikalingų prekių, paslaugų kiekį ir (ar) apimtis, ir tiekėjas, rengdamas pasiūlymą, turi realias galimybes numatyti ir įvertinti sutarties vykdymo išlaidas bei gali prisiimti riziką dėl šių išlaidų dydžio pagal pirkimo vykdytojo pirkimo dokumentuose pateiktą informaciją apie perkamą objektą. Pirkimo atveju, į vieną fiksuotą kainą įtrauktos savo pobūdžiu ir sąnaudų prognozuojamumu skirtingos paslaugos, t. y. tiek visą Pirkimo sutarties laikotarpį teikiamos PVIS eksploatacinio palaikymo paslaugos, tokios kaip Sistemos stebėsena, pagalbos teikimas ir incidentų administravimas, tiek pagal faktinį poreikį atliekamos programavimo, Sistemos modifikavimo, patobulinimų, programinių pataisų ir naujų Sistemos versijų rengimo paslaugos. Įvertinus tai, kad pastarųjų paslaugų apimties ribos nėra apibrėžtos, tiekėjas, apskaičiuodamas fiksuotą kainą, turi pats prognozuoti būsimą šių paslaugų poreikį ir apimtį bei į kainą įtraukti su šiuo neapibrėžtumu susijusią riziką. Pažymėtina, kad minėta rizika gali turėti pasekmes tiek tiekėjui, tiek pačiai Perkančiajai organizacijai, nes tiekėjas, neturėdamas pakankamos informacijos apie galimą kintamos apimties paslaugų apimtį, gali į pasiūlymo kainą įtraukti atitinkamą rizikos rezervą. Tuo atveju, jeigu faktinis šių paslaugų poreikis per 36 mėnesių laikotarpį būtų mažesnis, nei tiekėjas numatė apskaičiuodamas ir į pasiūlymo kainą įtraukdamas atitinkamą rizikos rezervą, Perkančioji organizacija, mokėdama iš anksto nustatytą fiksuotą kainą, apmokėtų ir į ją įtrauktą rizikos rezervo vertę dėl paslaugų, kurios faktiškai nebuvo suteiktos.
Atsižvelgiant į tai, kas nurodyta, rekomenduoja Perkančiajai organizacijai peržiūrėti pasirinktą kainodaros modelį ir atitinkamai patikslinti Techninę specifikaciją, aiškiai nustatant perkamų paslaugų apimtį. Pavyzdžiui, tęstinio pobūdžio PVIS eksploatacinio palaikymo paslaugoms galėtų būti nustatyta fiksuota mėnesinė kaina, aiškiai apibrėžiant į ją įtrauktų paslaugų turinį, o kintamos apimties Sistemos modifikavimo, tobulinimo, ir kitoms pagal faktinį poreikį teikiamoms paslaugoms, gali būti nustatyti atskiri įkainiai, kartu Techninėje specifikacijoje nustatant maksimalią tokių paslaugų apimtį ir aiškius jų matavimo vienetus (pavyzdžiui, maksimalų paslaugų valandų skaičių per mėnesį ar visą Pirkimo sutarties laikotarpį). Tuo atveju, jeigu Perkančioji organizacija siekia visas paslaugas įsigyti už vieną fiksuotą kainą, Pirkimo dokumentuose turi būti nustatytos pakankamai aiškios kintamos apimties paslaugų ribos ar kiti objektyvūs kriterijai, leidžiantys tiekėjams tinkamai įvertinti prisiimamų įsipareigojimų apimtį ir jų vykdymo sąnaudas ir su jomis susijusią riziką, o Perkančiajai organizacijai aiškiai nustatyti, kokia paslaugų apimtis įsigyjama už sutartą kainą.
4. Dėl Sutarties projekto:
4.1. Sutarties projekto 4.1.1 papunktyje numatyta, kad: „Tiekėjas Paslaugas įsipareigoja teikti nuo Sutarties įsigaliojimo dienos, bet ne anksčiau kaip nuo 2026-10-10 dėl galiojančios sutarties Nr. S-67. Paslaugos teikiamos 36 mėnesius nuo Paslaugų perdavimo–priėmimo akto ar Sąskaitos (kai Paslaugų perdavimo–priėmimo aktas nėra pasirašomas) pasirašymo dienos“, 4.1.2 papunktyje papildomai numatyta, jog: „Paslaugos prenumerata laikoma suteikta sekančią dieną po prenumeratos aktyvavimo“. Pagal Sutarties projekto 11.1.1 papunktį: „Ši Sutartis laikoma sudaryta ir įsigalioja, kai (pirma) ją pasirašo abi Šalys, ir (antra) pateikiamas Sutarties Bendrųjų sąlygų 10 skyriuje nustatytus reikalavimus atitinkantis sutarties įvykdymo užtikrinimas“, o 11.1.2 papunktyje numatyta: „Sutartis galioja iki visiško prievolių įvykdymo (kol bus išnaudota Pradinės Sutarties vertė, bet jos terminas negali būti ilgesnis kaip 36 (trisdešimt šeši) mėnesiai“. 
Nurodytos Sutarties projekto sąlygos nėra tarpusavyje suderintos ir neleidžia vienareikšmiškai nustatyti paslaugų teikimo bei sutarties galiojimo laikotarpių. Pagal Sutarties projekto 11.1.1 ir 11.1.2 papunkčius, maksimalus 36 mėnesių sutarties galiojimo terminas pradedamas skaičiuoti nuo sutarties įsigaliojimo, tačiau pagal 4.1.1 papunktį, 36 mėnesių paslaugų teikimo laikotarpis siejamas su kitu, vėliau galinčiu įvykti momentu, t. y. paslaugų perdavimo–priėmimo akto arba sąskaitos pasirašymu. Be to, paslaugos bet kuriuo atveju negali būti pradėtos teikti anksčiau kaip 2026 m. spalio 10 d., todėl, nesutampant sutarties įsigaliojimo ir paslaugų teikimo pradžios (ar paslaugų perdavimo-priėmimo akto arba sąskaitos pasirašymo) dienai, visas 36 mėnesių paslaugų teikimo laikotarpis negalėtų būti įvykdytas per sutarties 11.1.2 papunktyje nustatytą maksimalų 36 mėnesių sutarties galiojimo terminą.
Taip pat neaiškus Sutarties projekto 4.1.2 papunktyje nustatytas prenumeratos aktyvavimo ir jos suteikimo momentas. Pirkimo dokumentuose nėra apibrėžta, kas konkrečiai laikoma „prenumerata“ ir jos „aktyvavimu“, kada aktyvavimas turi būti atliktas ir kokią reikšmę jis turi 36 mėnesių paslaugų teikimo laikotarpio pradžiai. Nėra aiškus ir prenumeratos aktyvavimo, jos suteikimo ir Sutarties projekto 4.1.1 papunktyje nurodyto paslaugų perdavimo–priėmimo akto arba sąskaitos pasirašymo tarpusavio santykis.
Paminėtina ir tai, kad Sutarties projekto 11.1.2 papunkčio sąlyga, pagal kurią „Sutartis galioja iki visiško prievolių įvykdymo (kol bus išnaudota Pradinės Sutarties vertė), bet jos terminas negali būti ilgesnis kaip 36 (trisdešimt šeši) mėnesiai“, nėra suderinta su Pirkimo sutarties dalyku ir pasirinkta fiksuotos kainos kainodara. Atkreiptinas dėmesys, kad paslaugos perkamos konkrečiam 36 mėnesių laikotarpiui už vieną fiksuotą kainą, todėl neaišku, ką šiuo atveju reiškia pradinės sutarties vertės „išnaudojimas“ ir kokią reikšmę jis turi Pirkimo sutarties galiojimo terminui. Tokia formuluotė suponuoja, kad Pirkimo sutarties vykdymo trukmė galėtų priklausyti nuo pradinės Sutarties vertės panaudojimo, nors pagal nustatytą pirkimo modelį perkama 36 mėnesių paslaugų prenumerata už iš anksto nustatytą fiksuotą kainą. Atsižvelgiant į tai, Sutarties projekto 11.1.2 papunktis turėtų būti patikslintas ir suderintas su Pirkimo objektu, pasirinkta kainodara bei paslaugų teikimo terminu.
Apibendrinant tai, kas nurodyta, Sutarties projektas turi būti peržiūrėtas ir patikslintas, aiškiai nustatant bei tarpusavyje suderinant sutarties įsigaliojimo ir galiojimo terminą, 36 mėnesių paslaugų teikimo laikotarpio pradžią ir pabaigą, taip pat prenumeratos aktyvavimo ir suteikimo momentus bei jų reikšmę paslaugų teikimui. Sutarties projekto sąlygos turi būti suformuluotos taip, kad būtų vienareikšmiškai aišku, nuo kada tiekėjas privalo teikti paslaugas, nuo kada skaičiuojamas 36 mėnesių paslaugų teikimo laikotarpis ir kada baigiasi Sutarties galiojimas;
4.2. Sutarties projekto 4.1.3 papunktyje numatyta, kad „Pirkimų valdymo informacinės sistemos nepertraukiamas veikimas turi būti užtikrinamas 24 val. per savaitę (24/7)“. Atkreiptinas dėmesys, kad sąvoka „24/7“ reiškia veikimą 24 valandas per parą ir 7 dienas per savaitę, o ne 24 valandas per savaitę;
4.3. Sutarties projekto 4.1.2 papunktyje numatyta, kad paslaugos prenumerata laikoma suteikta kitą dieną po prenumeratos aktyvavimo, 5.5.2.1 papunktyje nustatyta, jog įvykdžius užsakymą, mokama už konkretų kiekį / apimtį pagal nustatytą kainą, o 5.5.2.2 papunktyje – kad mokamas vienkartinis mokėjimas po sąskaitos pateikimo. Iš šių sąlygų neaišku, kuriuo paslaugų teikimo momentu tiekėjas įgyja teisę pateikti sąskaitą ir kokią kainą gauti. Atsižvelgiant į tai, kad Pasiūlymo formoje nėra nustatyti atskirų paslaugų įkainiai ar kiekiai, o reikalaujama nurodyti vieną bendrą 36 mėnesių PVIS palaikymo ir priežiūros prenumeratos kainą, nėra aišku, ką Pirkimo sutarties vykdymo metu reiškia mokėjimas už „konkretų kiekį / apimtį“, kada užsakymas laikomas įvykdytu ir kuriuo momentu tiekėjas įgyja teisę pateikti sąskaitą bei gauti apmokėjimą. 
Šis neaiškumas yra tiesiogiai susijęs su pirmiau nustatytais kainodaros trūkumais. Atsižvelgiant į tai, kad siūloma peržiūrėti pasirinktą kainodaros modelį ir jį susieti su skirtingu paslaugų pobūdžiu bei jų faktine apimtimi, atitinkamai turėtų būti peržiūrėtos ir Sutarties projekto nuostatos dėl atsiskaitymo. Sutartyje turėtų būti aiškiai nustatyta, kada ir už kokias faktiškai suteiktas ar atitinkamu laikotarpiu teikiamas paslaugas tiekėjas įgyja teisę pateikti sąskaitą, atsiskaitymo tvarką suderinant su pasirinktu kainodaros modeliu, paslaugų teikimo periodiškumu ir jų priėmimo tvarka;
4.4. Sutarties projekto 5.3.2 papunktyje numatyta, kad sutarties kainos / įkainių peržiūra dėl kitų mokesčių, lemiančių paslaugų kainos / įkainių pokytį, pasikeitimo nebus atliekama. Atsižvelgiant į tai, kad siūloma peržiūrėti pasirinktą kainodaros ir atsiskaitymo modelį, Tarnyba papildomai rekomenduoja įvertinti poreikį nustatyti Kainodaros metodikos 54 punkto reikalavimus atitinkančią sutarties kainos peržiūros sąlygą, atsižvelgiant į galutinai pasirinktą kainodarą ir atsiskaitymo tvarką;
4.5. Sutarties projekto 6.1.1 papunktyje numatyta, kad paslaugoms nustatomas ne trumpesnis kaip 36 mėnesių garantinis terminas, skaičiuojamas nuo paslaugų perdavimo–priėmimo akto arba sąskaitos pasirašymo dienos. Tarnyba atkreipia dėmesį, kad Sutarties projekte nėra aiškiai nustatyta, kokiam konkrečiam paslaugų rezultatui toks garantinis terminas taikomas. Pirkimo objektą sudaro 36 mėnesius tęstinai teikiamos PVIS palaikymo ir priežiūros paslaugos, kurios apima skirtingo pobūdžio veiksmus, įskaitant Sistemos atnaujinimus, klaidų ir incidentų šalinimą bei programinius pakeitimus, todėl neaišku, ar 36 mėnesių garantinis terminas taikomas visai prenumeratai, atskiroms jos laikotarpiu atliekamoms paslaugoms, konkretiems programiniams pakeitimams ar kitam paslaugų rezultatui;
4.6. Sutarties projekto 9.2.1 papunktyje numatyta, kad tiekėjui vėluojant suteikti paslaugas arba nevykdant kitų sutartinių įsipareigojimų skaičiuojami 0,05 proc. dydžio delspinigiai nuo laiku nesuteiktų paslaugų ar kitų nevykdomų sutartinių įsipareigojimų kainos be PVM, tačiau Pasiūlymo formoje prašoma nurodyti vieną bendrą 36 mėnesių prenumeratos kainą. Atsižvelgiant į tai, kas nurodyta, tampa neaišku, kaip Pirkimo sutarties vykdymo metu turėtų būti nustatoma konkretaus laiku neįvykdyto įsipareigojimo, pavyzdžiui, pavėluoto incidento pašalinimo, Sistemos atnaujinimo ar programinės pataisos, kaina, nuo kurios turi būti apskaičiuojami delspinigiai;
4.7. Sutarties projekto 12.2.2 papunktis: „jeigu Tiekėjas nesilaiko Sutartyje nustatytų Paslaugų teikimo terminų 2 (du) kartus iš eilės arba vėluoja suteikti Paslaugas daugiau nei 5 (penkias) nuo Sutartyje nustatyto Paslaugų suteikimo termino“ turi būti tikslinamas, nurodant laiko vienetą (dienos, darbo dienos ar kt.).
Apibendrinant į tai, kas nurodyta, rekomenduotina peržiūrėti ir patikslinti Sutarties projektą pagal pateiktas pastabas, užtikrinant, kad jo nuostatos būtų aiškios, tarpusavyje suderintos ir atitiktų Pirkimo objekto pobūdį bei pasirinktą kainodaros modelį. 

Įvertinus nustatytus Pirkimo dokumentų trūkumus, jų pašalinimas nėra galimas vien redakcinio pobūdžio Pirkimo sąlygų patikslinimais. Siekiant pašalinti nustatytus trūkumus, turėtų būti tikslinama Techninėje specifikacijoje nustatyta paslaugų apimtis ir tiekėjo prisiimamų įsipareigojimų ribos, peržiūrima pasirinkta kainodara ir atitinkamai keičiamos su ja susijusios Pasiūlymo formos bei Sutarties projekto sąlygos dėl paslaugų kainos, jų užsakymo, atsiskaitymo ir atsakomybės. Tokie pakeitimai yra reikšmingi pasiūlymų rengimui ir kainos apskaičiavimui, todėl nustatyti Pirkimo dokumentų trūkumai negali būti tinkamai pašalinti nekeičiant esminių Pirkimo sąlygų. 
Atsižvelgdama į tai, kas nurodyta, Tarnyba rekomenduoja šį Pirkimą nutraukti, o prieš inicijuojant naujo pirkimo procedūras peržiūrėti ir pakeisti / patikslinti Pirkimo dokumentus pagal šioje Rekomendacijoje pateiktas pastabas.
Pažymėtina, kad visais atvejais sprendimą dėl tolimesnio Pirkimo procedūros vykdymo ar nutraukimo priima pati Perkančioji organizacija. Tarnybos pateikta Rekomendacija nėra privalomojo pobūdžio įpareigojimas, tačiau Perkančiajai organizacijai neatsižvelgus į Rekomendaciją yra sprendžiamas klausimas dėl Pirkimo perdavimo išsamiam vertinimui.  


